《鸳鸯歌为张节妇赋》
元代·马贯

翠屏罗荐沈香楼，紫金鸳鸯居上头。
双飞誓作不死匹，万古愿同歌《莫愁》。
楼前长挂团圆月，谁道能圆又能缺。
可怜交颈复同心，一夜秋风两离别。
茱萸子落芙蓉老，云鬓蛾眉断梳扫。
永持灰死百炼心，化作人间雪衣鸟。
万年莫铸双龙泉，千年莫栽并头莲。
鸟飞在地长自洁，月缺在天长不圆。

作者简介：山东单县人。以才学卓越举为监察御史，有直声。官终江西布政司参政。